„Serbarea sădirii arborilor”
„Ocolul silvic al plăşii Humorului a organizat Miercuri, 1 Aprilie, serbarea sădirii arborilor în pădurea Bogdăneasa. Au participat, pe lângă şcolile primare şi secundare, cu întregul corp didactic, şi reprezentanţi ai autorităţilor locale. Preotul Vasile Iftode a oficiat serviciul divin. Domnul primar al Humorului, Iacob Paicu, a arătat importanţa dezvoltării pădurii în România şi rostul ei în formarea statului. Domnul inginer Alexievici a vorbit despre istoricul pădurii din evul mediu până astăzi şi rolul ei în dezvoltarea industriei naţionale. Domnul maior Rey, şeful brigadirilor silvici, a făcut apel către generaţia de mâine să urmeze exemplul înaintaşilor şi să ţină trează iubirea pentru arbori. Au urmat apoi coruri şcolare şi prezentările producţiunilor elevilor sub conducerea domnului director Alex Sahleanu. Cei prezenţi au plantat câte un puiet de arbore după care s’a servit o masă în localul <Prăvălia românească>.
„Glasul Bucovinei”, Anul XIX, nr. 4787, 7 Aprilie 1936.
„Instantanee”
„Cîţiva puşti, aflaţi în dreptul Cinematografului <Tineretului> din Suceava - ieşiseră, se vede treaba, de la matineu - priveau curioşi nevoie mare, la macaraua ce ridica un stîlp de iluminat. <Vedeţi, ăştia-s stîlpi pentru lumină fluorescentă>, le explica unul din ei, mai răsărit, accentuînd asupra ultimului cuvînt. <Îhî...Da ce-i aia lumină fluorescentă?>. <Cum ce-i aia? Un fel de becuri care luminează noaptea ca ziua!>. <Daaa?! Şi cînd va fi gata?>. <Curînd!>.
Avea acest <curînd>, chiar în gura unui copil, intonaţia care denotă, parcă, siguranţa asupra unui fapt deja împlinit, intrat în obişnuinţă. Explicaţia e simplă: În fiecare zi, pecetea noului este tot mai pregnantă în bătrînul oraş Suceava. În păienjenişul schelelor de pe strada <6 Noiembrie> sau din cartierul <Obor>, în clădirile cvartalului <Ana Ipătescu>, ce şi-au împlinit zvelta înfăţişare, în tot locul, privirea întîlneşte acele straie înnoitoare ce aduc încîntare minţii şi inimii. Şi parcă pentru a da o întregire la ceea ce se construieşte, lucrările de extindere a iluminatului fluorescent, care au început recent, vor aduce în topografia oraşului noi imagini specifice esteticului modern!”.
„Zori noi”, Anul XV, nr.4147, Suceava, Vineri 7 aprilie 1961.